b'\n_START_ARTICLE_\nVatroslav Lopa\xc5\xa1i\xc4\x87\n_START_PARAGRAPH_\nVatroslav Lopa\xc5\xa1i\xc4\x87 (Pakrac, 9. prosinca 1911. - Zagreb, 17. prosinca 2003.), hrvatski fizi\xc4\x8dar, "klasik hrvatske fizike" i zaljubljenik u glagoljicu i hrvatski jezik.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Pakracu, u staroj obitelji iz Karlovca. U Srijemskoj je Mitrovici polazio osnovnu \xc5\xa1kolu. U Zagrebu je polazio realnu gimnaziju u Zagrebu. Upisao Filozofski fakultet Sveu\xc4\x8dili\xc5\xa1ta u Zagrebu gdje je diplomirao 1934. godine na grupi predmeta Teorijska matematika. Iste je godine imenovan na du\xc5\xbenost asistenta dnevni\xc4\x8dara u Fizikalnom zavodu Filozofskog fakulteta._NEWLINE_Doktorirao eksperimentalnu fiziku 1939. godine istra\xc5\xbeivaju\xc4\x87i ultrazvuk. Mentor je bio prof. Stanko Hondl. Iste godine je asistent iz fizike. Godine 1943. postao je predava\xc4\x8d teorijske fizike na Filozofskom fakultetu. Predavao je do 1945. godine. Sura\xc4\x91ivao na Hrvatskoj enciklopediji Mate Ujevi\xc4\x87a._NEWLINE_Maknut je s mjesta predava\xc4\x8da jer je kao vjernik bio nepo\xc4\x87udan. Sljede\xc4\x87e je godine na\xc5\xa1ao mjesto honorarnog nastavnika fizike na Visokoj pedago\xc5\xa1koj \xc5\xa1koli u Zagrebu, a godinu poslije je profesor u toj \xc5\xa1koli. Od 1950. godine izvanredni je profesor fizike na Tehni\xc4\x8dkom fakultetu u Zagrebu._NEWLINE_S Ivanom Supekom, Mladenom Pai\xc4\x87em, Kre\xc5\xa1imirom Balenovi\xc4\x87em i Josipom Lon\xc4\x8darem osnovao Institut Ru\xc4\x91er Bo\xc5\xa1kovi\xc4\x87 u Zagrebu. Du\xc5\xbenost pro\xc4\x8delnika III. odjela (za elektroniku) na toj ustanovi obna\xc5\xa1ao do 1956., ali je s polo\xc5\xbeaja maknut kao i 1945., zbog vjerskih razloga._NEWLINE_Novo je radno mjesto na\xc5\xa1ao na Elektrotehni\xc4\x8dkom fakultetu u Zagrebu gdje je za redovnog profesora izabran 1958. godine. Ve\xc4\x87 prije, od 1950., na tom je fakultetu bio predstojnik Zavoda za fiziku. Du\xc5\xbenost je obna\xc5\xa1ao do 1967. godine. Svako mu je predavanje bilo popra\xc4\x87eno pokusima. Na istom fakultetu dr\xc5\xbeao je kolegij na poslijediplomskom studiju Mjerenja u fizici i tehnici. Akademske je godine 1959./1960. izabran za dekana._NEWLINE_Radio je i honorano na PMF-u u Zagrebu gdje je predavao neke specijalne kolegije iz podru\xc4\x8dja fizike._NEWLINE_Objavio je mnogo radova na hrvatskom, njema\xc4\x8dkom i engleskom jeziku. Tri su njegova ud\xc5\xbebenika iz fizike ud\xc5\xbebenici zagreba\xc4\x8dkog sveu\xc4\x8dili\xc5\xa1ta._NEWLINE_Kao matemati\xc4\x8dar bio je o\xc4\x8daran beskona\xc4\x8dno\xc5\xa1\xc4\x87u i slo\xc5\xbeeno\xc5\xa1\xc4\x87u skupom prirodnih brojeva. Za nj je govorio "1, 2 , 3 ... (i zatim tri to\xc4\x8dkice). Znao je re\xc4\x87i - "One tri to\xc4\x8dkice, znate, to je ne\xc5\xa1to \xc4\x8dudesno" te ponavljao rije\xc4\x8di matemati\xc4\x8dara Kroneckera "Prirodne brojeve stvorio je dragi Bog, a sve ostalo djelo je \xc4\x8dovjeka"._NEWLINE_Matemati\xc4\x8dke zagonetke bila su mu velika zanimacija 1970-tih godina. Objavljivao ih je u svjetski \xc4\x8ditanom engleskom tjedniku "The Listener" \xc4\x8diji je izdava\xc4\x8d BBC. Bio je ugledan u tom poslu. Povodom proslave 50. obljetnice tog lista, bio je jedini zagoneta\xc4\x8d s europskog kontinenta koji je bio pozvan na proslavu u London._NEWLINE_\xc4\x8clan nekoliko kulturnih i stru\xc4\x8dnih dru\xc5\xa1tava. Po\xc4\x8dasni \xc4\x8dlan Dru\xc5\xa1tva in\xc5\xbeenjera i tehni\xc4\x8dara (DIT) i Hrvatske akademije tehni\xc4\x8dkih znanosti. \xc4\x8clan Dru\xc5\xa1tva prijatelja glagoljice._NEWLINE_Zaljubljenik u hrvatski jezik. Bio je duboki znalac hrvatske povijesti i hrvatskih jezi\xc4\x8dnih pitanja. Na najavu izdavanja novog jednojezi\xc4\x8dnog (hrvatsko-hrvatskog), jednosve\xc5\xa1\xc4\x8danog rje\xc4\x8dnika, kazao je \xc5\xa1to zami\xc5\xa1lja i \xc5\xa1to o\xc4\x8dekuje od tog rje\xc4\x8dnika kao budu\xc4\x87i kupac: "Lijepo bi bilo da ga se ne ograni\xc4\x8di samo na hrvatsku \xc5\xa1tokav\xc5\xa1tinu. Neka to bude rje\xc4\x8dnik koji uzima u obzir cijelu hrvatsku knji\xc5\xbeevnost, a to \xc4\x87e re\xc4\x87i i djela \xc5\xa1to ih na\xc5\xa1i pisci objavljuju i na podru\xc4\x8dnim narje\xc4\x8djima kao npr. na \xc4\x8dakavskom ili na kajkavskom. Ako je uvr\xc5\xa1tena rije\xc4\x8d \xc4\x8dakavska, odnosno kajkavska, neka bude kao takva u rje\xc4\x8dniku i ozna\xc4\x8dena. Ta su narje\xc4\x8dja hrvatska pa ih se kao dio hrvatskoga jezika ne bi smjelo mimoi\xc4\x87i i tako potiskivati. Uklju\xc4\x8divanjem tih narje\xc4\x8dja uz hrvatsku \xc5\xa1tokav\xc5\xa1tinu taj bi rje\xc4\x8dnik uistinu bio rje\xc4\x8dnik \xc5\xbeivoga hrvatskog jezika. Novi bi rje\xc4\x8dnik uklju\xc4\x8divanjem \xc4\x8dakavskih rije\xc4\x8di otvorio put i o onima koji nisu \xc4\x8dakavci do punijeg shva\xc4\x87anja \xc4\x8dakavskih pisaca i pjesnika... a ujedno i usporio povla\xc4\x8denje i odumiranje tog milozvu\xc4\x8dnog narje\xc4\x8dja pod utjecajem \xc5\xa1kole i sredstava javnog priop\xc4\x87avanja...Sli\xc4\x8dno bi mogli i obrazlagati da i kajkavske rije\xc4\x8di trebaju u\xc4\x87i u rje\xc4\x8dnik koji se \xc5\xbeeli prikazati kao rje\xc4\x8dnik hrvatskoga jezika. I tu se mo\xc5\xbee navesti niz pisaca koji su se poslu\xc5\xbeili i kajkav\xc5\xa1tinom da stvore djela koja su ures i ponos hrvatske knji\xc5\xbeevnosti...Novi rje\xc4\x8dnik ne\xc4\x87e mo\xc4\x87i mimoi\xc4\x87i ni turcizme koji su k nama do\xc5\xa1li preko Bosne... Nije cijena rje\xc4\x8dnika osnovna odrednica njegova opsega. Mi smo Hrvati \xc5\xbeeljni i \xc5\xbeedni hrvatske rije\xc4\x8di nakon su\xc5\xa1e i represije, koja je tu vladala decenijama. Neka do\xc4\x91e pravi, istinski, pouzdani, jednosve\xc5\xa1\xc4\x8dani, priru\xc4\x8dni rje\xc4\x8dnik \xc5\xbeivoga hrvatskog jezika koji \xc4\x87e uz Bibliju - ili Kuran - biti druga knjiga u ruci svakog naobra\xc5\xbeenog Hrvata koji po\xc5\xa1tuje i voli svoju Domovinu. Neka to bude rje\xc4\x8dnik jednako drag i \xc5\xa1tokavcu i \xc4\x8dakavcu i kajkavcu, neka to bude rje\xc4\x8dnik hrvatskog jezika \xc4\x8ditave nam Hrvatske." Nije volio Ani\xc4\x87ev rje\xc4\x8dnik. Smatrao ga je uvrjedom za svoj materinji jezik hrvatski, svoju hrvatsku domovinu, dodav\xc5\xa1i da je Ani\xc4\x87ev rje\xc4\x8dnik poku\xc5\xa1ao podrovati taktikom trojanskog konja poku\xc5\xa1avaju\xc4\x87i u njega prokrijum\xc4\x8dariti \xc5\xa1to\xc5\xa1ta \xc5\xa1to je hrvatskom jeziku strano i neprihvatljivo.  Protivio se bespametnom uzimanju tu\xc4\x91ica iz tu\xc4\x91eg jezika "\xc5\xa1akom i kapom", u ovom slu\xc4\x8daju srpskog: "\xc4\x8cemu, dakle, da uz one barbarizme \xc5\xa1to nam ih je donosio isto\xc4\x8dni vjetar primamo i dobre srpske ili posrbljene rije\xc4\x8di za \xc4\x8dija zna\xc4\x8denja imamo svoje? Kad bismo to prihvatili, na\xc5\xa1 se govor ne bi razlikovao od vokabulara posjetilaca zagu\xc5\xa1ljive "Balkanske kr\xc4\x8dme""._NEWLINE_Nagla\xc5\xa1avao je da se istinski mo\xc5\xbee stvarati jedino u "sabranom duhu". Pri tome je izrekao sumnjive i po\xc4\x8desto opasne vrijednosti koje se djeci i omladini u Hrvatskoj serviraju putem raznih medija, od televizije i radija do novina._NEWLINE_Umro je 2003. godine. Pogrebni obred vodio je pomo\xc4\x87ni biskup zagreba\xc4\x8dki mons. Josip Mrzljak. Pokopan je u obiteljskoj grobnici, a po njegovoj \xc5\xbeelji i \xc5\xbeelji njegove majke, na prsima mu je stavljena krsna ko\xc5\xa1uljica.'